奉和張燕公早霽南樓
作者：趙冬曦
朝代：唐

paragraphs: 方曙躋南樓，凭軒肆遐矚。
物華蕩暄氣，春景媚晴旭。
川霽湘山孤，林芳楚郊縟。
列巖重疊翠，遠岸逶迤綠。
風帆摩天垠，魚艇散彎曲。
鴻歸鶴舞送，猨叫鶯聲續。
羣動皆熙熙，噫予獨羈束。
常欽才子意，忌鵩傷踡跼。
雅尚騷人文，懷沙何迫促。
未知二賢意，去矣從所欲。